QIShLOQ XO‘JALIGI IShLAB ChIQARIShINI ZAMONAVIY TEXNIKA BILAN TA’MINLASh YuZASIDAN BIRINChI NAVBATDAGI ChORA-TADBIRLAR TO‘G‘RISIDA

Qishloq xo‘jaligi ishlab chiqarishini yuqori unumli mexanizatsiya vositalari bilan ta’minlash uchun zarur shart-sharoitlar yaratish maqsadida Vazirlar Mahkamasi qaror qiladi:
 1. 1996 — 2000-yillarda quyidagi birinchi navbatdagi vazifalar amalga oshirilishini nazarda tutadigan Qishloq xo‘jaligi ishlab chiqarishini zamonaviy texnika bilan ta’minlash dasturining asosiy yo‘nalishlariga rozilik berilsin:
 dvigatellar, boshoqli don ekinlari va paxta yetishtirish va ularni yig‘ishtirib olish uchun yuqori unumli traktorlar, mashinalar va asbob-uskunalar ishlab chiqarishni tashkil etish;
 ilg‘or xorijiy firmalar bilan birgalikda qo‘shma korxonalar tashkil etish;
 vatanimizda ishlab chiqarilayotgan mashinalarni ularning konstruksiyasida ana shunday xorijiy mashinalarning ilg‘or elementlaridan foydalangan holda modernizatsiya qilish;
 xarid qilinadigan murakkab texnikani yig‘ishni O‘zbekistonda tugallagan holda ayrim uzellar va yig‘uv birliklari ishlab chiqarilishini tashkil etish.
 2. “O‘zistiqbolstat” davlat qo‘mitasi, O‘zbekiston Respublikasi Moliya vazirligi Qishloq xo‘jaligi ishlab chiqarishini zamonaviy texnika bilan ta’minlash dasturini O‘zbekiston Respublikasining Investitsiya dasturiga kiritsinlar, bunda markazlashtirilgan tartibda nazarda tutilgan mablag‘lardan mablag‘ ajratilishini ta’minlasinlar.
 3. “O‘zqishloqxo‘jalikmash-xolding” kompaniyasining:
 ilmiy-tadqiqot, tajriba-konstruktorlik ishlarini, ishlab chiqarishni texnika bilan jihozlash va tayyorlashni amalga oshirish haqidagi 1-ilovaga* muvofiq taklifi;
 jahon traktor va qishloq ho‘jaligi mashinasozligining ilg‘or yetakchi xorijiy firmalari bilan 2-ilovaga* muvofiq qo‘shma korxonalar tashkil etish haqidagi taklifi qabul qilinsin.
 O‘zbekiston Respublikasi Moliya vazirligi 1997-yil budjetida mablag‘ bilan ta’minlashning markazlashtirilgan manbalari hisobidan zarur mablag‘lar ajratilishini nazarda tutsin.
 4. “O‘zqishloqxo‘jalikmash-xolding” kompaniyasi 2-ilovada ko‘rsatilgan xorijiy sheriklar bilan birgalikda qo‘shma korxonalarning texnik-iqtisodiy asoslanishi va ta’sis hujjatlarini ishlab chiqsin, ularni belgilangan tartibda ekspertizadan o‘tkazsin va Vazirlar Mahkamasiga taklif kiritsin.
 6. O‘zbekiston Qishloq xo‘jaligi fanlari akademiyasi, Qishloq xo‘jaligi vazirligi, “O‘zqishloqxo‘jalikta’minottuzatish” davlat-kooperativ qo‘mitasi manfaatdor tashkilotlarni jalb qilgan holda:
 O‘zbekistonda qishloq xo‘jalik ekinlari yetishtirish xususiyatlarini hisobga olgan holda yangi texnika namunalarini sinab ko‘rish va ularga baho berish;
 ko‘rsatib o‘tilgan texnikadan foydalanish, ularga xizmat ko‘rsatish va saqlashning samarali shakllarini tashkil etish;
 yangi texnikada ishlash uchun mexanizator kadrlarni bosqichma-bosqich tayyorlash yuzasidan chora-tadbirlar majmuini ishlab chiqsinlar va amalga oshirsinlar.
 7. “O‘zqishloqxo‘jalikmash-xolding” kompaniyasi har yarim yillik yakunlari bo‘yicha Vazirlar Mahkamasiga ushbu Dasturning qanday bajarilayotganligi to‘g‘risida axborot taqdim etsin.
 8. Mazkur qarorning bajarilishini nazorat qilish O‘zbekiston Respublikasining Bosh vaziri O‘.T. Sultonov zimmasiga yuklansin.